Temeljna plošča vedno pogosteje nadomešča točkovno in pasovno temeljenje. Izvaja se tudi na manj nosilnih zemljinah. Pred začetkom izvedbe temeljne plošče je pridobitev projekta za izvedbo del (PZI) neizogibna. Obvezen sestavni del PZI je arhitekturni načrt, ki definira dimenzije, debeline in tipe vseh slojev temeljne plošče. Potreben je tudi armaturni načrt, načrt instalacij pod temeljno ploščo in načrt prebojev s točno pozicijo in izhodi iz plošče.
Podlaga za projektiranje temeljne plošče je geomehansko poročilo o nosilnosti terena in drugih značilnostih zemljine pod temeljno ploščo in okoli nje. Pred izkopom je potrebno opremiti gradbišče z gradbiščno tablo, ograjo in potrebno dokumentacijo ter najeti geodeta za zakoličenje objekta. Dno gradbene jame je treba izravnati in eventuelno utrditi s peščenim tamponom, če zemljina to zahteva. Sledi horizontalni razvod kanalizacije in drugih instalacij pod ploščo, ki jih je priporočljivo obbetonirati, da so zaščitene pred silo teže objekta.
POSEBNA POZORNOST JE POTREBNA PRI DIMENZIONIRANJU, POZICIJI IN NAMESTITVI VERTIKALNIH INSTALACIJ NA MESTIH, KJER PREBIJEJO TEMELJNO PLOŠČO, SAJ KASNEJŠE PREMEMBE NISO MOŽNE.
Naslednja faza je izvedba drenaže, ki omogoča odvajanje odvečne meteorne vode stran od objekta skozi drenažno cev v prodec, zbirne jaške, v ponikovalnico ali javno kanalizacijo.
Nato se izvede pod-izolacija temeljne plošče oziroma tako imenovana temeljna blazina, da zaščitite stavbo pred potresi, vdorom vode ali plinov. Kot toplotno izolativni material se v zadnjih letih pogosto uporablja penjeno steklo, lahko pa uporabite tudi ekstrudirani polistiren (XPS). Nanj se položi folijo, po obodu izvede opaž in vanj vlije podložni beton.
Na podložni beton pride plast hidroizolacije, ki onemogoča prodiranje vlage in vode v temeljno ploščo in naprej v hišo. Hidroizolacijski ovoj ne sme biti nikjer prekinjen. Zato je potrebna posebna pozornost na spojih med horizontalno in vertikalno izolacijo in pri prebojih instalacijskih cevi skozi vse plasti temeljne plošče.
Sledi izvedba temeljne armirano-betonske (AB) plošče. V postavljeni obodni opaž se položi armaturo in na njo pritrdi ozemljilo, običajno iz jeklenih trakov. Nato se vlije beton in izravna površino. Obodna toplotna izolacija temeljne plošče se lahko izvede ob postavitvi opaža, ali pa se jo prilepi naknadno.